  Виталий Пронин Туэ ӝыны ар куспын Пичи Пурга ёросын вордскиз 261 пинал. Таӵе лыдпус шумпотымон ке но, кивалтӥсьёслы со йыр висён вае.Малы ке шуоно нылпи садъёсын инты уг тырмы. Тани ёрос йырлэн Александр Ерохинлэн верамезъя, али путёвкалы черодэ 778 нылпи пуктэмын ни, пӧлысьтызы 620-ез райцентре инты куро.Югдурез ӧжытак ке но тупатыны юрттоз выль нылпи сад ӝутон. Пугачёвоын пуштылонъёс бере райцентрысь «Росинка» сад зол зурказ. Сое куашкатӥзы. Али интыяз выльзэ ӝуто. Выль юрт быдэсмоз вуоно арын. Татын 190 пиналлы инты кылдоз.Районысь кивалтӥсьёс ӵекто сюлмаськытӥсь югдурысь потыны мукет амал но. Пичи Пургалась эшшо огез сад борды, пе, луысал на итэт пуктыны. Озьы ик 50 интылы чаклам выль юртэз возьмало Гожня гуртын. Та объектъёс пыртэмын ни районэз 2013-тӥ арын азинтонъя планэ. Но та чаклам ужъёс быдэсмозы, республика ласянь юрттэт вуиз ке.Елена Скворцова.  Теги: Нылписад ПичиПурга  